
Szent Fótiosz  és Anikétosz vértanúk, valamint
Szentéletű Maximosz hitvalló atyánk emléke.
A kedd esti alkonyati zsolozsmán
„Uram, tehozzád...” után 
4. hang. Minta: Jelül rendelted...
Nem ijedtetek meg a tűztől, * sem a kínzóeszközöktől, * sem az őrjöngő bíró esztelen dühétől, * sem az oroszlánok rohamától, * sem az üstök fortyogásától, * sem testrészeitek levágásától, * sem a rátok váró keserves haláltól, * mely halhatatlanná tett és dicsőségesen a halhatatlan Istenhez vezetett titeket, *’ legnemesebb bajnokok.
Elértétek a legboldogabb * és mindenki előtt tiszteletreméltó * és az arra méltók által vágyva vágyott véget, * a remélt örökkévalóságot, nemes lelkűek. * Csodák folyamát árasztjátok nekünk, * és az megszünteti a test * és a lélek szenvedélyeit mindazoknál, * akik mindenkor buzgón megünneplik *’ a ti emlékünnepeteket, hírnevesek.
A dicsőséges Fótiosz * és az istenszerető Anikétosz, * ez a legjelesebb pár * a Szentháromság fényözönében tündöklik, * és sebhelyek szépségével ékeskedik, * mindenkor az angyalokkal vigadozik, * s mindazoknak, akik az ő dicsőséges * és szent bajvívásukat ünneplik, *’ világosságot és irgalmat osztogat.
4. hang. Minta: Mint a vértanúk...
Arról, aki irgalomból önként magára vállalta, * hogy emberré legyen, * azt hirdetted, szentéletű, * hogy két akaratú és kettős működésű. * Bezártad a gonoszoknak tátott száját, * mellyel benne csak egy akaratot és egy működést tanítottak *’ a gonosz cselszövő kísértése nyomán, Maximosz!
Tanításaid kötelékével * megfojtottad a gonosz lelkű, fecsegő Pürroszt, * Maximosz atya! * Erős lélekkel elviselted, ó dicsőséges, * az üldöztetést és a szorongatást, * és a korbácsolás rettenetes kínját, * nyelvednek kimetszését, * s mindig Istenhez emelt szent kezed levágását, *’ mellyel a magasan szárnyaló tanítást írtad.
Mint a gyorsírónak a Szentlélek által kihegyezett tolla, * úgy szolgált a te nyelved, atyánk! * Szívünk táblájára írtad a kegyelemmel * az isteni erények könyvét * és a hitnek szabatos tanát. * Krisztus megtestesülését is, * aki két természetben és egy  személyben *’ megjelenni szándékozott az embereknek.
Dicsőség... 8. hang
Mi, a szerzetesek sokasága * tanítómesterünkként tisztelünk téged, Maximosz atyánk! * Általad ismertük meg, hogy járjunk a valóban egyenes ösvényen. * Boldog vagy, mert Krisztusnak szolgáltál, * és az ellenség erején diadalmaskodtál. * Angyalok társa, szentéletűek és igazak szomszédja, * velük együtt könyörögj az Úrhoz, *’ hogy irgalmazzon a mi lelkünknek!
Most és... 
Az ótörvény homályát * a tündöklő színváltozás * felhője váltotta fel, * ebben Mózes és Illés megjelent, * a túláradó dicsőség látására lett méltóvá, * s Istennek ezt mondta: * Te vagy a mi Istenünk, *’ az örökkévalóság Királya!
Előverses sztihirák 
2. hang. Minta: Efráta háza...
Menjünk ' fel * buzgón ’ a Tábor-hegyre, * hogy a megváltó Krisztusnak, * a mindenség Királyának, *’ dicsőségét szemlélhessük!
Elővers: Tieid az egek, és tiéd a föld; a földkerekséget s ami azt betölti, te alapítottad.
Mózessel ' és Illéssel * jelentél meg, ’ Üdvözítőm, * kiválasztott tanítványaid előtt * napnál tündöklőbb módon *’ ragyogva a Tábor hegyén.
Elővers: Tábor és Hermon a te nevedben örvendjenek!
Hallották ' tanítványaid * az Atya ’ szózatát, * amely megerősítette * a te dicsőségedet, Üdvözítőm, *’ és félelemmel földre borultak.
Dicsőség... 6. hang
Tiszteletreméltó atya! * Az egész földre elhangzott a te tanításod, * miértis fáradozásodnak a mennyekben találtad meg megérdemelt jutalmát. * Az ördögök seregeit elűzted, * és az angyali rendek közelébe jutottál, * kiknek szeplőtelen életét utánoztad. * S mivel bátran az Úr színe elé járulhatsz, *’ esedezzél hozzá szüntelenül a mi lelkünkért!
Most és... 8. hang
Istenséged dicsőségének halvány ragyogását leleplezvén, * azokat, kik veled a hegyre fölmentek, Üdvözítőnk, * világ fölötti dicsőséged részeseivé tetted. * Ők pedig elámulva kiáltottak fel: * Jó nekünk itt lenni! * Velük együtt mi is éneklünk mindörökké, *’ ó színedben átváltozott Üdvözítő Krisztusom.
Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség... 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a főpásztorok isteni ihletettségű dicsérete, * ki tanításoddal, mint a Szentlélek élő szócsöve, * mindeneket megvilágosítottál, * bölcs Maximosz, imádd Krisztus Istent, *’ hogy üdvözítse a mi lelkünket!
Most és... 7. hang
		Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre, * a te örökkévaló világosságod * az Istenszülőnek könyörgései által. *’ Mindeneket megvilágító Urunk, dicsőség néked!
